b"\n_START_ARTICLE_\nTisza\n_START_PARAGRAPH_\nTisza [t'issa] (ungari; rumeenia Tisa, ukraina ja serbia \xd0\xa2\xd0\xb8\xd1\x81\xd0\xb0) on j\xc3\xb5gi Euroopas Doonau j\xc3\xb5gikonnas._NEWLINE_Algab Metsa-Karpaatidest. Laskunud Kesk-Doonau madalikule, voolab algul l\xc3\xa4\xc3\xa4nde, siis edelasse ja l\xc3\xb5puks l\xc3\xb5unasse ning suubub Doonausse vasakpoolse lisaj\xc3\xb5ena. J\xc3\xb5e pikkus on 1308 km._NEWLINE_Tisza voolab kesk- ja alamjooksul settelisel tasandikul, mis pole kuigipalju k\xc3\xb5rgem Tisza tavalisest veetasemest. Seet\xc3\xb5ttu tekitab liiga kiire lume sulamine v\xc3\xb5i tugevad vihmad Tisza \xc3\xa4\xc3\xa4res tihti \xc3\xbcleujutusi._NEWLINE_30. jaanuaril 2000 toimus Rumeenias Baia Mare kullakaevanduses ts\xc3\xbcaniidileke. J\xc3\xa4\xc3\xa4gihoidla tammi tagant p\xc3\xa4\xc3\xa4ses valla 100 000 m\xc2\xb3 k\xc3\xb5rge ts\xc3\xbcaniidisisaldusega reovett. Vabanenud ts\xc3\xbcaniidi koguseks hinnatakse umbes 120 tonni. Sellest kogusest piisas, et p\xc3\xb5hjustada \xc3\xb6kokatastroof Szamosi ja Tisza j\xc3\xb5el ning Doonau alamjooksul._NEWLINE_Tisza ja Bodrogi j\xc3\xb5e \xc3\xbchinemiskoha \xc3\xbcmbruses asub 2002. aastal UNESCO maailmap\xc3\xa4randi nimistusse kantud Tokaj-Hegyalja veinipiirkond."